title: Direktiva (EU) 2021/1233 Europskog parlamenta i Vijeća od 14. srpnja 2021. o izmjeni Direktive (EU) 2017/2397 u pogledu prijelaznih mjera za priznavanje svjedodžbi trećih zemalja (Tekst značajan za EGP)

text:
                  30.7.2021

                  HR

                  Službeni list Europske unije

                  L 274/52

         DIREKTIVA (EU) 2021/1233 EUROPSKOG PARLAMENTA I VIJEĆA
         od 14. srpnja 2021.
         o izmjeni Direktive (EU) 2017/2397 u pogledu prijelaznih mjera za priznavanje svjedodžbi trećih zemalja
         (Tekst značajan za EGP)
         EUROPSKI PARLAMENT I VIJEĆE EUROPSKE UNIJE,
         uzimajući u obzir Ugovor o funkcioniranju Europske unije, a posebno njegov članak 91. stavak 1.,
         uzimajući u obzir prijedlog Europske komisije,
         nakon prosljeđivanja nacrta zakonodavnog akta nacionalnim parlamentima,
         uzimajući u obzir mišljenje Europskoga gospodarskog i socijalnog odbora (1),
         nakon savjetovanja s Odborom regija,
         u skladu s redovnim zakonodavnim postupkom (2),
         budući da:

                     (1)

                     Direktivom (EU) 2017/2397 Europskog parlamenta i Vijeća (3) utvrđuju se prijelazne mjere kako bi se osigurala kontinuirana valjanost svjedodžbi o stručnoj osposobljenosti, brodarskih knjižica i brodskih dnevnika izdanih prije isteka razdoblja za prenošenje te kako bi kvalificirani članovi posade imali razumno vrijeme u kojem mogu podnijeti zahtjev za svjedodžbu Unije o stručnoj osposobljenosti ili drugu svjedodžbu koja se priznaje kao jednakovrijedna. Međutim, osim dozvola za plovidbu Rajnom iz članka 1. stavka 5. Direktive Vijeća 96/50/EZ (4), te se prijelazne mjere ne primjenjuju na svjedodžbe o stručnoj osposobljenosti, brodarske knjižice i brodske dnevnike koje izdaju treće zemlje, a koje države članice trenutačno priznaju na temelju svojih nacionalnih zahtjeva ili međunarodnih ugovora primjenjivih prije stupanja na snagu Direktive (EU) 2017/2397.

                     (2)

                     U članku 10. stavcima 3., 4. i 5. Direktive (EU) 2017/2397 utvrđuju se postupak i uvjeti za priznavanje svjedodžbi, brodarskih knjižica ili brodskih dnevnika koje izdaju tijela treće zemlje.

                     (3)

                     S obzirom na to da se postupak priznavanja dokumenata trećih zemalja temelji na procjeni sustavâ izdavanja svjedodžbi u trećoj zemlji koja je podnijela zahtjev, s ciljem utvrđivanja podliježe li izdavanje svjedodžbi, brodarskih knjižica ili brodskih dnevnika navedenih u zahtjevu zahtjevima koji su jednaki onima utvrđenima u Direktivi (EU) 2017/2397, postupak priznavanja vjerojatno neće biti dovršen do 17. siječnja 2022.

                     (4)

                     Kako bi prelazak na sustav priznavanja dokumenata trećih zemalja predviđen u članku 10. Direktive (EU) 2017/2397 bio neometan, potrebno je predvidjeti prijelazne mjere kojima se pruža dovoljno vremena trećim zemljama da usklade svoje zahtjeve s onima utvrđenima u toj direktivi, a Komisiji da procijeni njihove sustave izdavanja svjedodžbi i, prema potrebi, donese provedbeni akt na temelju članka 10. stavka 5. te direktive. Te bi mjere zajamčile i pravnu sigurnost za pojedince i gospodarske subjekte koji djeluju u sektoru prijevoza unutarnjim plovnim putovima. S obzirom na te ciljeve primjereno je krajnji datum za dokumente trećih zemalja obuhvaćene područjem primjene tih prijelaznih mjera odrediti upućivanjem na razdoblje za prenošenje te direktive produljeno za dvije godine.

                     (5)

                     Kako bi se osigurala dosljednost s prijelaznim mjerama primjenjivim na države članice na temelju članka 38. Direktive (EU) 2017/2397, prijelazne mjere primjenjive na svjedodžbe o stručnoj osposobljenosti, brodarske knjižice i brodske dnevnike koje izdaju treće zemlje, a koje priznaju države članice, ne bi se trebale primjenjivati nakon 17. siječnja 2032. Nadalje, priznavanje takvih svjedodžbi o stručnoj osposobljenosti, brodarskih knjižica i brodskih dnevnika trebalo bi ograničiti na unutarnje plovne putove Unije u dotičnoj državi članici.

                     (6)

                     Kako bi se osigurala dosljednost s prijelaznim mjerama primjenjivim na svjedodžbe o stručnoj osposobljenosti koje izdaju države članice, primjereno je pojasniti da u pogledu svjedodžbi trećih zemalja zahtjevi iz članka 10. stavka 3. Direktive (EU) 2017/2397 uključuju i zahtjeve za razmjenu postojećih svjedodžbi iz članka 38. stavaka 1. i 3. te direktive.

                     (7)

                     Direktivu (EU) 2017/2397 trebalo bi, stoga, na odgovarajući način izmijeniti kako bi se trgovačkim društvima za prijevoz unutarnjim plovnim putovima i radnicima u tom sektoru pružila pravna jasnoća i sigurnost.

                     (8)

                     U skladu s člankom 39. stavkom 4. Direktive (EU) 2017/2397, države članice u kojima plovidba unutarnjim plovnim putovima nije tehnički moguća nisu obvezne prenijeti tu direktivu. To bi se odstupanje trebalo primjenjivati mutatis mutandis na ovu Direktivu.

                     (9)

                     S obzirom na to da cilj ove Direktive, odnosno utvrđivanje prijelaznih mjera za priznavanje svjedodžbi trećih zemalja, ne mogu dostatno ostvariti države članice, nego se zbog njegova opsega i učinaka on na bolji način može ostvariti na razini Unije, Unija može donijeti mjere u skladu s načelom supsidijarnosti utvrđenim u članku 5. Ugovora o Europskoj uniji. U skladu s načelom proporcionalnosti utvrđenim u tom članku, ova Direktiva ne prelazi ono što je potrebno za ostvarivanje tog cilja.

                     (10)

                     Kako bi se državama članicama omogućilo da brzo prenesu mjere predviđene ovom Direktivom, ona bi trebala stupiti na snagu sljedećeg dana od dana objave u Službenom listu Europske unije,

               DONIJELI SU OVU DIREKTIVU:

            Članak 1.
            Direktiva (EU) 2017/2397 mijenja se kako slijedi:

                        1.

                        u članku 10. stavak 3. zamjenjuje se sljedećim:

                           „3.   Ne dovodeći u pitanje stavak 2. ovog članka, sve svjedodžbe o stručnoj osposobljenosti, brodarske knjižice ili brodski dnevnici izdani u skladu s nacionalnim pravilima treće zemlje kojima se utvrđuju zahtjevi jednaki onima iz ove Direktive, uključujući one iz članka 38. stavaka 1. i 3., valjani su na svim unutarnjim plovnim putovima Unije, podložno postupku i uvjetima utvrđenima u stavcima 4. i 5. ovog članka.”;

                        2.

                        u članku 38. dodaje se sljedeći stavak:

                           „7.   Do 17. siječnja 2032. države članice mogu, na temelju svojih nacionalnih zahtjeva ili međunarodnih ugovora primjenjivih prije 16. siječnja 2018., nastaviti priznavati svjedodžbe o stručnoj osposobljenosti, brodarske knjižice i brodske dnevnike koje je treća zemlja izdala prije 18. siječnja 2024. Priznavanje je ograničeno na unutarnje plovne putove na državnom području dotične države članice.”.

            Članak 2.

               1.   Države članice do 17. siječnja 2022. donose zakone i druge propise potrebne za usklađivanje s ovom Direktivom. One o tome odmah obavješćuju Komisiju.
               Kada države članice donose te mjere, one sadržavaju upućivanje na ovu Direktivu ili se na nju upućuje prilikom njihove službene objave. Načine tog upućivanja određuju države članice.
               Odstupanje utvrđeno u članku 39. stavku 4. Direktive (EU) 2017/2397 primjenjuje se mutatis mutandis na ovu Direktivu.

               2.   Države članice Komisiji dostavljaju tekst glavnih odredaba nacionalnog prava koje donesu u području na koje se odnosi ova Direktiva.

            Članak 3.
            Ova Direktiva stupa na snagu sljedećeg dana od dana objave u Službenom listu Europske unije.

            Članak 4.
            Ova je Direktiva upućena državama članicama.

            Sastavljeno u Bruxellesu 14. srpnja 2021.

                  Za Europski parlament

                  Predsjednik

               D. M. SASSOLI

                  Za Vijeće

                  Predsjednik

               A. LOGAR

            (1)  SL C 220, 9.6.2021., str. 87.

            (2)  Stajalište Europskog parlamenta od 6. srpnja 2021. (još nije objavljeno u Službenom listu) i odluka Vijeća od 13. srpnja 2021.

            (3)  Direktiva (EU) 2017/2397 Europskog parlamenta i Vijeća od 12. prosinca 2017. o priznavanju stručnih kvalifikacija u unutarnjoj plovidbi i stavljanju izvan snage direktiva Vijeća 91/672/EEZ i 96/50/EZ (SL L 345, 27.12.2017., str. 53.).

            (4)  Direktiva Vijeća 96/50/EZ od 23. srpnja 1996. o usklađivanju uvjeta za dobivanje nacionalnih svjedodžbi zapovjednika za prijevoz robe i putnika unutarnjim vodnim putovima u Zajednici (SL L 235, 17.9.1996., str. 31.).


title: Direktiva (EU) 2022/228 Europskog parlamenta i Vijeća od 16. veljače 2022. o izmjeni Direktive 2014/41/EU u pogledu njezina usklađivanja s pravilima Unije o zaštiti osobnih podataka

text:
                  21.2.2022

                  HR

                  Službeni list Europske unije

                  L 39/1

         DIREKTIVA (EU) 2022/228 EUROPSKOG PARLAMENTA I VIJEĆA
         od 16. veljače 2022.
         o izmjeni Direktive 2014/41/EU u pogledu njezina usklađivanja s pravilima Unije o zaštiti osobnih podataka
         EUROPSKI PARLAMENT I VIJEĆE EUROPSKE UNIJE,
         uzimajući u obzir Ugovor o funkcioniranju Europske unije, a posebno njegov članak 16. stavak 2.,
         uzimajući u obzir prijedlog Europske komisije,
         nakon prosljeđivanja nacrta zakonodavnog akta nacionalnim parlamentima,
         u skladu s redovnim zakonodavnim postupkom (1),
         budući da:

                     (1)

                     U skladu s člankom 62. stavkom 6. Direktive (EU) 2016/680 Europskog parlamenta i Vijeća (2) Komisija preispituje pravne akte koje je donijela Unija, osim te direktive, kojima se uređuje obrada osobnih podataka od strane nadležnih tijela u svrhe iz članka 1. stavka 1. te direktive. Svrha tog preispitivanja je procjena potrebe usklađivanja tih pravnih akata s tom direktivom i, prema potrebi, davanje potrebnih prijedloga za njihovu izmjenu s ciljem osiguravanja dosljednog pristupa zaštiti osobnih podataka unutar područja primjene te direktive. U tom je preispitivanju Direktiva 2014/41/EU Europskog parlamenta i Vijeća (3) utvrđena kao jedan od pravnih akata koje treba izmijeniti.

                     (2)

                     Obrada osobnih podataka na temelju Direktive 2014/41/EU obuhvaća obradu, razmjenu i naknadnu upotrebu relevantnih informacija u svrhe utvrđene u članku 82. Ugovora o funkcioniranju Europske unije (UFEU). Radi dosljednosti i djelotvorne zaštite osobnih podataka obrada osobnih podataka na temelju Direktive 2014/41/EU trebala bi biti u skladu s Direktivom (EU) 2016/680, ako se potonja direktiva primjenjuje. U pogledu obrade osobnih podataka u vezi s postupcima iz članka 4. točaka (b), (c) i (d) Direktive 2014/41/EU, ako se Direktiva (EU) 2016/680 ne primjenjuje, primjenjuje se Uredba (EU) 2016/679 Europskog parlamenta i Vijeća (4).

                     (3)

                     U skladu s člancima 1. i 2. te člankom 4.a stavkom 1. Protokola br. 21 o stajalištu Ujedinjene Kraljevine i Irske s obzirom na područje slobode, sigurnosti i pravde, priloženog Ugovoru o Europskoj uniji (UEU) i UFEU-u, i ne dovodeći u pitanje članak 4. navedenog protokola, Irska ne sudjeluje u donošenju ove Direktive te ona za nju nije obvezujuća niti se na nju primjenjuje.

                     (4)

                     U skladu s člancima 1., 2. i 2.a Protokola br. 22 o stajalištu Danske, priloženog UEU-u i UFEU-u, Danska ne sudjeluje u donošenju ove Direktive te ona za nju nije obvezujuća niti se na nju primjenjuje.

                     (5)

                     Provedeno je savjetovanje s Europskim nadzornikom za zaštitu podataka u skladu s člankom 42. stavkom 1. Uredbe (EU) 2018/1725 Europskog parlamenta i Vijeća (5) te je on dao mišljenje 10. ožujka 2021.

                     (6)

                     Direktivu 2014/41/EU trebalo bi stoga na odgovarajući način izmijeniti,

               DONIJELI SU OVU DIREKTIVU:

            Članak 1.
            Izmjena Direktive 2014/41/EU
            U Direktivi 2014/41/EU članak 20. briše se.

            Članak 2.
            Prenošenje

               1.   Države članice stavljaju na snagu zakone i druge propise koji su potrebni radi usklađivanja s ovom Direktivom do 14. ožujka 2023. One o tome odmah obavješćuju Komisiju.
               Kada države članice donose te mjere, one sadržavaju upućivanje na ovu Direktivu ili se na nju upućuje prilikom njihove službene objave. Načine tog upućivanja određuju države članice.

               2.   Države članice Komisiji dostavljaju tekst mjera nacionalnog prava koje donesu u području na koje se odnosi ova Direktiva.

            Članak 3.
            Stupanje na snagu
            Ova Direktiva stupa na snagu dvadesetog dana od dana objave u Službenom listu Europske unije.

            Članak 4.
            Adresati
            Ova je Direktiva upućena državama članicama u skladu s Ugovorima.

            Sastavljeno u Strasbourgu 16. veljače 2022.

                  Za Europski parlament

                  Predsjednica

               R. METSOLA

                  Za Vijeće

                  Predsjednik

               C. BEAUNE

            (1)  Stajalište Europskog parlamenta od 14. prosinca 2021. (još nije objavljeno u Službenom listu) i odluka Vijeća od 25. siječnja 2022.

            (2)  Direktiva (EU) 2016/680 Europskog parlamenta i Vijeća od 27. travnja 2016. o zaštiti pojedinaca u vezi s obradom osobnih podataka od strane nadležnih tijela u svrhe sprečavanja, istrage, otkrivanja ili progona kaznenih djela ili izvršavanja kaznenih sankcija i o slobodnom kretanju takvih podataka te o stavljanju izvan snage Okvirne odluke Vijeća 2008/977/PUP (SL L 119, 4.5.2016., str. 89.).

            (3)  Direktiva 2014/41/EU Europskog parlamenta i Vijeća od 3. travnja 2014. o Europskom istražnom nalogu u kaznenim stvarima (SL L 130, 1.5.2014., str. 1.).

            (4)  Uredba (EU) 2016/679 Europskog parlamenta i Vijeća od 27. travnja 2016. o zaštiti pojedinaca u vezi s obradom osobnih podataka i o slobodnom kretanju takvih podataka te o stavljanju izvan snage Direktive 95/46/EZ (Opća uredba o zaštiti podataka) (SL L 119, 4.5.2016., str. 1.).

            (5)  Uredba (EU) 2018/1725 Europskog parlamenta i Vijeća od 23. listopada 2018. o zaštiti pojedinaca u vezi s obradom osobnih podataka u institucijama, tijelima, uredima i agencijama Unije i o slobodnom kretanju takvih podataka te o stavljanju izvan snage Uredbe (EZ) br. 45/2001 i Odluke br. 1247/2002/EZ (SL L 295, 21.11.2018., str. 39.).


title: Provedbena direktiva Komisije (EU) 2021/1927 оd 5. studenoga 2021. o izmjeni priloga I. i II. Direktivi Vijeća 66/402/EEZ u pogledu zahtjeva za sjeme hibridne pšenice proizvedeno tehnikom citoplazmatske muške sterilnosti (Tekst značajan za EGP)

text:
                  8.11.2021

                  HR

                  Službeni list Europske unije

                  L 393/13

         PROVEDBENA DIREKTIVA KOMISIJE (EU) 2021/1927
         оd 5. studenoga 2021.
         o izmjeni priloga I. i II. Direktivi Vijeća 66/402/EEZ u pogledu zahtjeva za sjeme hibridne pšenice proizvedeno tehnikom citoplazmatske muške sterilnosti
         (Tekst značajan za EGP)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Direktivu Vijeća 66/402/EEZ od 14. lipnja 1966. o stavljanju na tržište sjemena žitarica (1), a posebno njezin članak 21.b,
         budući da:

                     (1)

                     Direktivom 66/402/EEZ utvrđuju se pravila o proizvodnji i stavljanju na tržište sjemena žitarica u Uniji. U slučaju sjemena hibridne pšenice, jedine tehnike za proizvodnju hibridnog sjemena predviđene tom direktivom jesu tehnike izravnog križanja i kemijske hibridizacije.

                     (2)

                     Međutim, posljednjih je godina kao tehnika uzgoja za proizvodnju hibrida sorti sjemena žitarica u cijelom svijetu prihvaćena tehnika citoplazmatske muške sterilnosti. Relevantna pravila u pogledu proizvodne tehnike citoplazmatske muške sterilnosti već su na snazi za ječam jer se hibridno sjeme tom tehnikom počelo proizvoditi prije nekoliko godina.

                     (3)

                     Ječam i pšenica prirodno su samooplodne sorte i proizvode se u miješanom uzgoju. Uzimajući u obzir tehničke sličnosti proizvodnje sjemena hibrida ječma i pšenice te potrebe korisnika hibridnog sjemena, primjereno je za sjeme hibridne pšenice utvrditi uvjete koji su slični uvjetima koji se primjenjuju za sjeme hibrida ječma. Iskustvo pokazuje da je za posebni mješoviti sustav proizvodnje hibridne pšenice kao što je Triticum aestivum subsp. aestivum, Triticum turgidum subsp. durum i Triticum aestivum subsp. spelta, koji se primjenjuje na polju, zbog rizika povezanih s vremenskim prilikama tijekom razdoblja cvjetanja potrebno u slučaju primjene tehnike citoplazmatske muške sterilnosti smanjiti standard za čistoću sorte na 85 %, što omogućuje stabilnu proizvodnju sjemena u nepovoljnijim vremenskim uvjetima. Stoga je za sjeme hibridne pšenice proizvedeno tehnikom citoplazmatske muške sterilnosti primjereno dopustiti nižu razinu čistoće sorte od razine koja je potrebna za druge hibride sjemena.

                     (4)

                     Iskustvo s drugim sjemenom hibrida proizvedenim tehnikom citoplazmatske muške sterilnosti pokazuje da je na početku novog programa proizvodnje važno ispitati tehničke zahtjeve koji su na snazi. Stoga bi se zahtjevi za sorte trebali privremeno primjenjivati do 31. kolovoza 2029. kako bi uzgajivači mogli prilagoditi proizvodnju hibridne pšenice u miješanom sustavu. Takav pristup potreban je kako bi se svi rizici tog programa proizvodnje sveli na najmanju moguću mjeru i poljoprivrednicima osigurala nova vrsta sorti pšenice. Taj bi rok trebao biti dovoljan da uzgajivači i tijela za certifikaciju steknu potrebno znanje za primjenu tehničkih zahtjeva za proizvodnju hibridnog sjemena pšenice i preispitaju te zahtjeve.

                     (5)

                     Kako bi Komisija i države članice dobile odgovarajuće znanje o primjeni tehnike citoplazmatske muške sterilnosti te kako bi se omogućila revizija odgovarajućih pravila, nadležno tijelo za certifikaciju svake bi godine, do 28. veljače 2030., trebalo izvještavati Komisiju i druge države članice o rezultatima u prethodnoj godini koji se odnose na količinu proizvedenog hibridnog sjemena i postotku partija sjemena koje su odbijene zbog nedostatnih parametara kvalitete.

                     (6)

                     Stoga bi trebalo na odgovarajući način izmijeniti priloge I. i II. Direktivi 66/402/EEZ.

                     (7)

                     Mjere predviđene u ovoj Direktivi u skladu su s mišljenjem Stalnog odbora za bilje, životinje, hranu i hranu za životinje,

               DONIJELA JE OVU DIREKTIVU:

            Članak 1.
            Izmjene Direktive 66/402/EEZ
            Prilozi I. i II. Direktivi 66/402/EEZ mijenjaju se u skladu s Prilogom ovoj Direktivi.

            Članak 2.
            Prenošenje

               1.   Države članice najkasnije do 31. kolovoza 2022. donose i objavljuju zakone i druge propise koji su potrebni radi usklađivanja s ovom Direktivom. One Komisiji odmah dostavljaju tekst tih propisa.
               One primjenjuju te propise od 1. rujna 2022. do 31. kolovoza 2029.
               Propisi koje države članice donesu sadržavaju upućivanje na ovu Direktivu ili se na nju upućuje prilikom njihove službene objave. Države članice određuju načine tog upućivanja.

               2.   Države članice Komisiji dostavljaju tekst glavnih odredaba nacionalnog prava koje donesu u području na koje se odnosi ova Direktiva.

            Članak 3.
            Stupanje na snagu
            Ova Direktiva stupa na snagu dvadesetog dana od dana objave u Službenom listu Europske unije.

            Članak 4.
            Adresati
            Ova je Direktiva upućena državama članicama.

            Sastavljeno u Bruxellesu 5. studenoga 2021.

                  Za Komisiju

                  Predsjednica

               Ursula VON DER LEYEN

            (1)  SL 125, 11.7.1966., str. 2309.

            PRILOG
            Prilozi I. i II. Direktivi 66/402/EEZ mijenjaju se kako slijedi:

                        1.

                        Prilog I. mijenja se kako slijedi:

                                    (a)

                                    prva rečenica točke 5. zamjenjuje se sljedećim:
                                    „Usjevi za proizvodnju certificiranog sjemena hibrida vrsta Avena nuda, Avena sativa, Avena strigosa, Oryza sativa i samooplodne xTriticosecale te usjevi za proizvodnju certificiranog sjemena hibrida Hordeum vulgare, Triticum aestivum subsp. aestivum, Triticum aestivum subsp. spelta i Triticum turgidum subsp. durum, tehnikom koja nije citoplazmatska muška sterilnost (CMS);”

                                    (b)

                                    između točaka 5.a i 6. umeće se sljedeća točka:

                                                „5.b

                                                Usjevi za proizvodnju osnovnog i certificiranog sjemena hibrida vrsta Triticum aestivum subsp. aestivum, Triticum aestivum subsp. spelta i Triticum turgidum subsp. durum tehnikom CMS:

                                                            (a)

                                                            Usjev mora biti u skladu sa sljedećim standardima u pogledu udaljenosti od susjednih izvora peludi koja može rezultirati nepoželjnim stranim oprašivanjem:

                                                                        Usjev

                                                                        Najmanja udaljenost

                                                                        za žensku komponentu CMS-a za proizvodnju osnovnog sjemena

                                                                        300  m

                                                                        za proizvodnju certificiranog sjemena

                                                                        25  m

                                                            (b)

                                                            Usjev mora imati dovoljan sortni identitet i čistoću u pogledu svojstava komponenata.
                                                            Usjev posebno mora biti u skladu sa sljedećim standardima:

                                                                        i.

                                                                        Postotak broja biljaka koje očito nisu pravi pripadnici tipa ne smije prelaziti:

                                                                                —

                                                                                za usjeve koji se upotrebljavaju za proizvodnju osnovnog sjemena, 0,1 % za liniju održavanja i obnavljanja te 0,3 % za žensku komponentu CMS-a;

                                                                                —

                                                                                za usjeve koji se upotrebljavaju za proizvodnju certificiranog sjemena, 0,3 % za liniju obnavljanja i 0,6 % za žensku komponentu CMS-a te 1 % u slučaju da je ženska komponenta CMS-a jednostruki hibrid.

                                                                        ii.

                                                                        Razina muške sterilnosti ženske komponente iznosi najmanje:

                                                                                —

                                                                                99,7 % za usjeve koji se upotrebljavaju za proizvodnju osnovnog sjemena;

                                                                                —

                                                                                99 % za usjeve koji se upotrebljavaju za proizvodnju certicifiranog sjemena.

                                                                        iii.

                                                                        Usklađenost sa zahtjevima iz točaka i. te ii. ispituje se službenim testovima nakon provjere.

                                                            (c)

                                                            Certificirano sjeme može se proizvoditi u miješanom uzgoju ženske muško-sterilne komponente s muškom komponentom, kojom se obnavlja plodnost.

                                          Nadležno tijelo za certifikaciju do 28. veljače svake godine izvješćuje Komisiju i druge države članice o rezultatima iz prethodne godine koji se odnose na količinu proizvedenog hibridnog sjemena, usklađenosti terenskih inspekcijskih pregleda s odgovarajućim zahtjevima, postotku partija sjemena koje su odbijene zbog nedostatnih parametara kvalitete i bilo kakvim dodatnim informacija kojima se opravdava to odbijanje. Ta obveza izvješćivanja primjenjuje se do 28. veljače 2030.”

                        2.

                        Točka 1. Priloga II. mijenja se kako slijedi:

                                    (a)

                                    odjeljak C. zamjenjuje se sljedećim:

                                                „C.

                                                   Hibridi vrsta Avena nuda, Avena sativa, Avena strigosa, Hordeum vulgare, Oryza sativa, Triticum aestivum subsp. aestivum, Triticum aestivum subsp. spelta, Triticum turgidum subsp. durum i samooplodne xTriticosecale

                                                Najmanja sortna čistoća sjemena iz kategorije certificirano sjeme iznosi 90 %.
                                                U slučaju vrsta Hordeum vulgare, Triticum aestivum subsp. aestivum, Triticum aestivum subsp. spelta i Triticum turgidum subsp. durum proizvedenih tehnikom CMS, ona iznosi 85 %. Nečistoće koje nisu linija obnavljanja ne smiju prelaziti 2 %.
                                                Najmanja čistoća sorte ispituje se službenim testovima nakon provjere na primjerenoj količini uzoraka.
                                                Nadležno certifikacijsko tijelo do 28. veljače svake godine izvješćuje Komisiju i druge države članice o rezultatima iz prethodne godine koji se odnose na količinu proizvedenog hibridnog sjemena vrsta Triticum aestivum subsp. aestivum, Triticum aestivum subsp. spelta i Triticum turgidum subsp. durum, postotku partija sjemena koje su odbijene zbog nedostatnih parametara kvalitete, rezultatima testa nakon provjere i bilo kakvim dodatnim informacijama kojima se opravdava to odbijanje. Ta obveza izvješćivanja primjenjuje se do 28. veljače 2030.”

                                    (b)

                                    naslov odjeljka E. zamjenjuje se sljedećim:

                                                „E.

                                                   Hibridi vrste Secale cereale i hibridi proizvedeni tehnikom CMS vrsta Hordeum vulgare, Triticum aestivum subsp. aestivum, Triticum aestivum subsp. spelta i Triticum turgidum subsp. durum
                                                   ”.